作者:皇甫湜
標題:石佛穀
內容:澶漫太行北，千里一塊石。平腹有壑谷，深廣數百尺。土僧何為者，老草毛髮白。寢處容身龕，足膝隱成跡。金仙琢靈象，相好倚北壁。花座五雲扶，玉毫六虛射。文人留紀述，時事可辨析。鳥跡巧均分，龍骸極臒瘠。枯松間槎枿，猛獸恣騰擲。蛣蟲食縱，懸垂露凝滴。精藝貫古今，窮巖誰愛惜。託師禪誦餘，勿使塵埃積。